ДэIэпыкъуныгъэр тIуащIэ хъунущ
— Дызытепсэлъыхьынур къэралым и къэкIуэнурщ, лъэпкъыр хъумэнырщ, — захуигъэзащ Путин Владимир блыщхьэм Кремлым щекIуэкIа зэIущIэм хэтахэм. — Сыт къэралыр зищIысыр? Ар цIыхухэрщ. Демографиеращ къэралым щекIуэкI зэхъуэкIыныгъэхэм я сэбэпынагъыр къэзыгъэлъагъуэрщ.
Президентым къулыкъущIэхэр щIызэхуишэсар къэралым и Iуэхугъуэ нэхъыщхьэм тепсэлъыхьыну арат. ИкIи ар ауэ сытми кърахьэжьа псалъэмакъкъым.
— Ди жагъуэ зэрыхъунщи, нобэ аргуэру дыIууащ сабий къалъхухэм я бжыгъэм зэрыхэщIым, — жиIащ абы.
Ар куэд зыпэмыплъа щытыкIэт. Псори есэжат иужь-рей илъэсхэм Урысейм къыщалъхухэм хэхъуэ зэпыту зэрекIуэкIым. Ауэ Путиным бжыгъэщIэхэр къихьащ: 2017 гъэм и щIышылэ — мэлыжьыхь мазэхэм, 2016 гъэм и апхуэдэ лъэхъэнэ дыдэм ебгъапщэмэ, къалъхуахэр цIыху мин 68,7-кIэ нэхъ мащIэщ.
— Апхуэдэ щытыкIэ къызэрыхъунур демографхэм нэхъапэIуэкIэ хуагъэфэщат. Сыт щхьэкIэ жыпIэмэ, иджыпсту, 2015 гъэм къыщыщIэдзауэ 2020 гъэ пщIондэ демографие кризисым дыхохьэ, апхуэдэхэм лIэщIыгъуэ плIанэ къэс къытрагъэзэж, — жиIащ Президентым. — Хэку зауэшхуэм и лъэхъэнэм къалъхуахэр зэуэ мащIэ зэрыхъуам кърикIуащ 70 гъэ-хэм абы къызэрытригъэзэжар. А щIэблэращ гугъуехь щыщыIа 90 гъэхэм сабий къэзылъхуар. Апхуэдэу 90 гъэхэм дунейм къытехьахэм иджыпсту унагъуэ яухуэн щIадзэ.
Шэч хэмылъу, Путиным ягу къигъэкIыжащ Урысейм къыщалъхухэр мащIэ хъуныр «илъэс зыбжанэкIэ зэрызэтраIыгъар». Ар ехъулIэныгъэшхуэ дыдэщ. АбыкIэ сэбэп хъуащ унагъуэ капиталыр, сымаджэщхэмрэ сабий садхэмрэ ухуэныр. Ауэ нобэ, абы текIуадэ къарур тIуащIэ щIын хуейщ.
Сыт лэжьыпхъэр? Сыт унагъуэхэм яхуэщIэн хуейр сабий зрагъэгъуэтын папщIэ? Путиным кърибжэкIащ къулыкъущIэхэр жыджэру зэлэжьыпхъэ унэтIыныгъи 5-р. Мис ахэр:
1. Унагъуэ капиталым адэкIэ и щытыкIэнум егупсы-сын.
2. Сабий зыщIэс унагъуэхэм ягъуэт дэIэпыкъуныгъэр егъэфIэкIуэн.
3. Илъэсищ иримыкъуа сабийхэр яслъэхэмкIэ къызэгъэпэщын, сабий садхэр зэращIа щIыкIэм тету.
4. Сабий зиIэ унагъуэхэр псэупIэкIэ къызэгъэпэщыным хуэунэтIа IэмалыщIэхэр къыхэлъхьэн.
5. ЛIэхэм я бжыгъэр нэхъ мащIэ щIыным ехьэлIа лэжьыгъэр жыджэру егъэкIуэкIын.
— Иджыри зэ къыхэзгъэщыну сыхуейщ: демографием илъэс пщIы бжыгъэ- кIэ къэралым и зыужьыкIэнур теухуащ, — дыщIигъужащ Путиным. — ГурыIуэгъуэщ мылъкум сытым дежи дызэрыримыкъур, ауэ ахэр зэгъэзэхуауэ къэдгъэсэбэпыпхъэщ. Къэралым и цIыху бжыгъэр хъумэным-рэ къалъхуахэм ядэIэпыкъунымрэ ди къалэн нэхъыщхьэщ.
Грачёв Иван.
«Комсомольская правда»
